मेरे दिलै उप्पर ओ ङारी रक्खी गेदी ही। नीन्दर बी कियां औन्दी। औं उटि्ठयै दुए अन्दर गेया। बुड्डै गी रामसत्त करियै भुञां बिछी दी पन्दी उप्पर जाई बैठा। तारो उसदी पिट्‌ठी गी चिक्कार दी ही। बुड्डा खट्‌टै उप्पर बेइयै झारी पिआ करदा हा। सिरै टोपू लग्गे दा हा, मुह उसदा पीला ते कन्ने झुरड़ियें ने झरड़ोई गेदा हा। निक्की-निक्की दाड़ी ते बड्डियां-बड्डियां चिट्टियां मुच्छां तमाकुआ दे धुऐं कन्ने मुच्छां नसबारी फिरी गेदियां हियां। दिये दी निम्मी लोई च उसदी शक्ल दिक्खियै भै लगदा हा। तमांकुआ दे सूट्टे कन्ने उसगी खड़साई हुन्दी ही पर झारिये दा मुक्कु फी बी नेहा छुड़ा करदा।